‘শেক্সপীয়রীয় আমলে এই সিলিং-কে বলা হত হেভেন,’ বললেন গাইড। ‘এই স্বর্গে আবার গুপ্ত দ্বারও ছিল। স্বর্গলোকবাসী অভিনেতাগণ নাটকের প্রয়োজনে সেখান থেকে দড়িদড়া দিয়ে বিবিধ সরঞ্জাম সরাসরি স্টেজে ওঠানো নামানো করতো। ভালো করে দেখুন এখান থেকেই, স্টেজে ওঠার নিয়ম নেই, স্টেজের পিছনের দেওয়ালে দু তিনটে দরজা আছে। সেখান থেকে সহজেই পৌঁছনো যেত টায়ারিং হাউস অর্থাৎ যেখানে অভিনেতারা সাজগোজ করে তাঁদের রাউণ্ডের জন্য অপেক্ষা করতেন। এছাড়া আরো একটা ট্রাপডোর ছিল, যা স্টেজের নীচে ভেতর থেকে সরাসরি স্টেজের উপরে যুক্ত ছিল। দু’পাশে দেখুন ব্যালকনি সিট। যন্ত্রবাদকরা ওখানে বসে যন্ত্র বাজাতেন এবং নাটকে যদি প্রয়োজন হত তখনও এই ব্যালকনি অভিনেতারা ব্যবহার করতেন।’ ফাঁকা প্রাঙ্গঁনে গাইডের স্বর গমগমে হয়ে বাজতে লাগল।